Figeľ, Ján, 1. podpredseda vlády a minister dopravy, výstavby a regionálneho rozvoja SR (2010-12-16):
Ďakujem pekne. Vážená snemovňa, chcem poďakovať za dlhú diskusiu od dnešného rána aj v tom duchu, čo som zrána hovoril a mnohí aj rozvíjali, diaľnice sú veľkou témou, pretože sa týkajú mnohých rezortov, celej ekonomiky, samozrejme, aj regiónov, sociálneho rozmeru, medzinárodnej spolupráce, ekológie, vlastne všetkého. Kde je cesta, tam je život. A v tomto duchu by som rád niektoré informácie buď ešte doplnil, alebo zareagoval, pretože ich považujem za dôležité. Čo sa týka informácií napr. o zmluvách, všetky sú zverejňované a budú zverejnené na margo otázok o niektorých dohodách. Čo sa týka ešte otázky o treťom balíku, to je oficiálna ponuka od koncesionára na novú cenu, ktorá bola vynegociovaná z tej pôvodnej v prvom dodatku na úrovni 277,3 mil. eur ročne na oficiálnu úroveň 218,7 mil. eur ročne pri dodržaní, samozrejme, kvality a všetkého, čo bolo základom pre dohodu. A to spomínam preto, lebo je to veľký rozdiel a ten sa dá porovnávať, a to nejde o naše peniaze, myslím, teraz nejaké politické alebo skupinové, ide o záujem a financie občanov tejto krajiny. A preto musíme ich očami hodnotiť aj to, čo staviame, ako staviame, za čo staviame. A rád by som podčiarkol to, čo od začiatku hovorím – bezpečnosť, kvalita, cenová dostupnosť a ďalšie súvislosti sú našimi kritériami. Hovorím, nielen chceme, ale aj staviame a budeme stavať. Je, samozrejme, ťažké porovnávať štyri mesiace a štyri roky. Preto je tá logika apelu na istý čas veľmi správna. Ale je tu mnoho porovnávaní aj z minulosti a ja som aj rád, že niektoré zaznievajú, niektoré zase skôr volajú po tom, aby kompetentní konali a či dovyšetrovali, alebo potvrdili mnohé z obvinení, ktoré tu z histórie poznáme. My pracujeme na harmonograme, ktorý som spomínal aj v úvodnom slove. Mám tu z neho v podstate základ, ktorý popisuje úseky na D1, na D3, na rýchlostných cestách, ale aj na cestách I. triedy tak, aby sme mohli ponúknuť celú stratégiu včítane financovania, včítanie rozsahu aj stavbárom, aj verejnosti a, samozrejme, všetkým kompetentným, ktorí na tom budú participovať. Na základe toho, čo je schválené v rozpočte, ale aj na základe toho, čo sme dohodli v týchto dňoch, si dovolím povedať, že ten rozsah bude porovnateľný s obdobím rokov 2006 až 2010 a možno bude aj vyšší. Veľmi si želám, aby sme stavali viac a lacnejšie, lebo je to zodpovedné a je to veľmi potrebné, aby Slovensko bolo bohaté. Bohatšie, než by bolo bez zodpovedného prístupu. Hovorím to s plnou vážnosťou. Tak ako predchádzajúca vláda dotiahla sľub svojich predchodcov a myslím tým cestu ponad Považskú Bystricu, tak v podstate my ideme plniť sľuby z uplynulého obdobia. Aj v rozsahu balíka prvého, aj v rozsahu balíka tretieho. Tie témy nás presahujú aj časovo, aj ekonomicky, a preto musíme byť veľmi rozumní a v mnohých veciach doslova kontinuálni. Nikto ma neriadi, ale moje svedomie a zdravý rozum. Toto sú kritériá, za ktorými stojím a ku ktorým pozývam aj všetkých na spoluprácu. Rokoval som o treťom balíku preto, lebo sme nemali po štyroch kolách diskusií žiaden prísľub na ďalšie eurofondy a bolo logické, správne, zodpovedné aj negociačne rozumné ukázať, že sa dá lacnejšie dohodnúť to isté, výrazne lacnejšie, na 30 rokov 1,8 mld. A ja tiež súhlasím, že peniaze teraz a potom a súvislosti a dôsledky, multiplikačné efekty diaľnic sú veľmi, veľmi významné, ale musíme hľadať spôsob, aj ako šetriť, aj ako stavať zodpovedne. A to nie je pre stany, to je pre ľudí. Ten rozdiel, ktorý tu zaznieval, vznikol aj po tom, čo som minulého týždňa navrhol alternatívu, že ak chceme lacnejšie, tak poďme na eurofondy. Bola prijatá a bola potvrdená vládou včera na rokovaní popoludní. Ten rozdiel, ktorý pri pôvodnom a terajšom modeli znamená vyše 100 mld. slovenských korún, alebo vyše 3 mld. eur, je veľmi významný a, samozrejme, môžeme hovoriť, že čo by bolo, keby bolo, ale my potrebujeme aj konsolidáciu, aj rozvoj a rast. Úplne súhlasím, že kde je cesta, tam je život, a to znamená aj investície, aj ďalšie kroky, ktoré regióny potrebujú, firmy očakávajú. Ak odzneli ešte nejaké otázky, či je dôveryhodné Slovensko, ak zastaví zmluvu alebo nenapĺňa zmluvu, ktorá má aj klauzuly o tom, že sa môže ukončiť, tak chcem povedať, že najväčším znedôveryhodnením krajiny je vysoká miera korupcie alebo nehospodárnosti. To je ohrozenie aj priame, aj nepriame a musíme robiť všetko pre to, aby Slovensko v tomto získavalo a nie strácalo dôveryhodnosť. Ak sme robili ďalšie štúdie alebo štúdiu, ja som pánovi Blanárovi osobne pri otváraní úseku v Hornej Štubni na R3 vysvetlil, prečo štúdia, jeden dôvod: nikdy nebola tá severná trasa detailnejšie preskúmaná. My ju potrebujeme aj na diskusie s Európskou komisiou a my ju potrebujeme aj a potrebovali pre negociačný úspech, že nie sme odkázaní na jedno jediné riešenie, a to tiež má vplyv na to, ako sa správa partner pri rokovaniach. Pani Vaľová, východniari, nezabudnite. No veď už aj minule som tu spomínal, v pondelok ideme otvoriť predtým neotvorený alebo rozpadnutý na troch bodoch, na troch zlomoch úsek R4 pri Svidníku. Zahájili sme tú výstavbu pod Spišským hradom pri Studenci. To je východ. Súťaží sa o dva úseky pri Levoči, to je Prešovský kraj. Beží výstavba od Košíc dole na juh, to je východ. Len potvrdzujem, aby tie apely boli rozumené, robíme a bude sa, samozrejme, rozvíjať Slovensko vo všetkých dimenziách. Ten harmonogram počíta vlastne so všetkými regiónmi a považujem to za korektné. Samozrejme, priority, tempo je vec aj intenzity a zdrojov. Ešte k tej téme, že či mením názory... (Prerušenie vystúpenia predsedajúcim.)